google/wiki40b huggingface dataset:
Niels Foss

Karriere

Han var sønn av rektor i Slagelse, siden i København, Peder Foss (1631–1698) og hustru Anna Gregersdatter (d. 1702). Foss ble student 1687 fra Metropolitanskolen og foretok heretter en årelang utenlandsreise. I 1693 var han immatrikulert i Leipzig, 1697 i Oxford. Ved sin hjemkomst ble han president i Underadmiralitetsretten, og 1715–36 var han højesteretsassessor, 1715 justisråd og 1726 etatsråd. 28. januar 1722 giftet han seg i Holmens kirke med Sophie Amalie Matthesius (d. 1747). I 1745 ble han medlem av Videnskabernes Selskab. Seks år senere døde han i 1751 og ble begravet i Vor Frue i København.

Boksamler

Foss huskes særlig for sin bibliofili; han samlet seg et kostelig bibliotek på ca. 11 500 bind inkl. håndskrifter. Alt samlet i elegant, indbundne  bind prydet med hans talende våbenskjold – en sittende rev – på skjoldet og som hjelmprydelse. Flere av bøkene ble innbundet av Johann Boppenhausen i såkaldte speilbind, en dansk 1700-utgave av de engelske cambridgebind. Foss gav også andre adgang til sin boksamling; i fortalen til Ludvig Holbergs Danmarks Historie takker han Foss for lånet av «En anseelig Hob af rare Manuscripter [...]».
Etter Foss' død ble biblioteket solgt ved auksjon; Det Kongelige Bibliotek og Københavns Universitetsbibliotek kjøpte en stor del – men ikke alt – av samlingen, hvorfor Foss' eiermerke også ses utenfor disse bibliotekers samlinger.
Claude Elwood Shannon

Samplingsteoremet

Formelt heter teoremet Nyquist–Shannons samplingsteorem, og det lyder:
Hvis en funksjon x(t) ikke inneholder frekvenser høyere enn B Herz, så er den fullstendig bestemt ved å angi ordinatene som en serie av punkter som ligger 1/(2B) sekunder fra hverandre.
Andronikos II

Liv og virke

Andronikos tilbakekalte den kirkelige forbindelse med Roma som hans far hadde inngått. Han innledet en skattereform og reduserte den bysantinske hærens størrelse for å få grep om rikets finansielle og økonomiske krise. I hans regjeringstid mistet den bysantinske myntenheten, hyperpyron mye av sin verdi; statskassens beholdning (i nominell mynt) falt til mindre enn en syvendedel av den tidligere verdien.
Det påfølgende forfall av den bysantinske flåte førte til at riket enda mindre enn tidligere var i stand til å yte motstand mot utfordringene fra rivalene republikken Venezia og republikken Genova. Keiser Andronikos forsøkte å utligne denne militære svekkelse ved et omfattende alliansesystem, der han trakk inn serbere, bulgarer og osmanere, og kom slik i sterk avhengighet til republikken Genova.
I hans regjeringstid erobret osmanene med deres navngjetne sultan Osman I nesten hele det bysantinske Lilleasia. Andronikos hentet seg Roger de Flor til hjelp. Hans styrker, kalt almogàvers, bestående av aragonesere og katalaner, skulle beseire tyrkerne, håpet han. Men ettersom Roger nokså tidlig ble antatt å utgjøre en trussel mot selve den keiserlige makt, ble han myrdet i 1305 av Andronikos' sønn og medregent Mikael (som mange ganger omtales som Mikael IX, selv om han aldri regjerte for egen hånd). Hans menn, det katalanske kompani, erklærte krig mot Andronikos og raserte frem til 1311 store deler av Trakia og Makedonia. De erobret Theben (som i kampene ble fullstendig ødelagt) og hertugdømmet Athen.

Innenrikspolitikk

Andronikos klarte i 1310 å få slutt på den langvarige arsenittstriden. Den kunstens og vitenskapens oppblomstring som fant sted i hans herskertid kalles i eldre forskning «den palaiologiske renessanse»; men egentlig dreide det seg mer om en intensiv kulturell etterblomstring av den kulturelle renessanse under Mikael VIII etter at Konstantinopel var blitt gjenerobret i 1261.
Fra 1321 førte Andronikos en borgerkrig mot sitt barnebarn Andronikos III.
Han ble i 1328 tvunget til å abdisere, og døde fire år etter.
Diandong kullkraftverk

Diandong kullkraftverk er et kullkraftverk i provinsen Yunnan i det sørvestlige Kina. Det har en installert produksjonskapasitet på 2 400 MW. Anlegget ble påbegynt i 2004 og stod ferdig i 2007. Operatør er selskapet Yunnan Diandong Energy Co, og anlegget ble bygget ut av SEPCO.
Attalus (bille)

Utseende

Attalus kan kjennes på at de har oppblåsbare, røde blærer nær forhjørnene av brystskjoldet og på sidene av bakkroppen. Antennene er festet like ved eller noe foran fasettøynene, de har elleve ledd. Oversiden hos noen av artene har en mørk oppstående behåring sammen med en finere liggende behåring. Dekkvingene slutter ved sidekanten og mangler en innoverbøyd fortsettelse litt inn under bakkroppen. Beina er ganske slanke, alle føtter har fem ledd.

Levevis

Voksne blærebiller er aktive i solskinn og kan ofte sees på blomster. Både de voksne og larvene er predatore (rovdyr) og lever gjerne på bakken.
Soga om Håvard Isfjording

Soga om Håvard Isfjording (norrønt Hávarðar saga Ísfirðings) er en islendingesaga fra 1300-tallet. Historien foregår i Ísafjörður på 900/1000-tallet og handler om Håvard den halte, om at naboen Torbjørn (Þorbjörns Þjóðrekssonar) dreper Håvards sønn Olav, og om Håvards hevn etter tre år i sorg. Sagaen skiller tydelig mellom gode (Håvard) og onde (Torbjørn).
Historien er trolig basert på den eldre sagaen Saga Þorbjarnar ok Hávarðar hins halta, som er tapt. Den er bare kjent i yngre papirmanuskripter fra 1600-tallet. Sagaen ble oversatt til nynorsk av Matias Skard i 1907, og gjenutgitt i 1930 i serien Norrøne bokverk. Siste norske oversettelse Soga om Håvard Isfjording ved Lars S. Vikør i fembindsverket Islendingesagaene, 2014.
Osip Mandelstam

Bakgrunn

Osip Mandelstam bodde det meste av livet i St. Petersburg. Hans forrldre var jødisk troende. Faren var lærforhandler og moren klaverlærerinne. I sine unge år foretok Osip reiser til Frankrike (1907) og Tyskland (1908-1910) og leste på Universitetet i Heidelberg.
I 1911 vendte han tilbake til St. Petersburg for å lese filosofi på universitetet, en utdannelse han aldri fullførte.

Forfatter

Han skrev sitt første dikt i 1910, like etter at han var ferdig med studiene sine. Etter det skrev han en diktsamling som kom ut i 1913, KAMEN, og stiftet bekjentskap med de senere forfattere Nikolaj Gumiljov og Anna Akhmatova, som sammen med Mandelstam stiftet akmeisterne.
Mandelstam så akmeisternes oppfattelse av poesien som et brudd med symbolisteres. Han skrev i sine tidlige dikt om Russlands dobbelthet: Det stolte Russland, han kjente med dets forbindelse til Europas kulturarv, og det Russland, der lukket seg i en totalitær styring av folket. 
Han ble i 1934 arrestert for å skrive et stygt dikt om Josef Stalin. På grunn av det fikk han ikke lov til å publisere de diktene som han skrev i 1930-årene. Disse brevene ble utgitt i USA etter hans død. I 1938 ble han arrestert igjen. Også denne gangen ble han arrestert fordi han skrev «upassende» dikt om Stalin og kommunismen. Han døde på vei til en arbeidsleir i Sibir.
Hieronymus (III) Praetorius

Hieronymus (III) Praetorius (født 22. november 1614 i Hamburg, død 25. november 1629 samme sted) var en tysk komponist og organist.
Praetorius var sønn av organisten og komponisten Jacob Praetorius den yngre. Utdannelsen fikk han på gymnaset Gelehrtenschule des Johanneums i Hamburg, men døde bare 15 år gammel. I to minnedikt (Leichengedichte) omtales han som en så talentfull musiker at han var blitt lovet den ledige organistposten etter farfaren, Hieronymus (I) Praetorius, som døde et knapt år før ham.
Farfaren ble lenge regnet som opphavsmannen til orgelverket Magnificat | 1 Toni | Hieronymi | Prætorij fra Zellerfelder Orgeltabulatur Hieronymus (III), men Klaus Beckmann tilskriver av stilkritiske grunner verket til sønnesønnen. Stykket består av tre versus; en fugegjennomføring i tenoren og to koralfantasier.
Klovn (sesong 5)

Episode 42

«Mere ost Christian Braad Thomsen?» ble første gang sendt 10. mars 2008.
Franks kone Mia drømmer om variasjoner i sexlivet, men kommer uforvarende til å innmelde paret i Dansk Folkepartis ungdomsorganisasjon. I mellomtiden har Casper kjørt Mias fot over ved et uhell, og Frank overtar derfor Mias arbeide som besøksvenn hos en eldre dame. Han blir av den eldre dame oppfordret til å bade og vaske henne. Samtidig forsøker Casper å lage en kunstnerisk tenketank med personer som Christian Braad Thomsen, Ib Michael og flere danske kulturpersonligheter.
Blodpenger

Blodpenger er en betaling for mord eller annen blodig eller skjendig handling, og var betegnelsen på den bot en drapsmann etter gammel rett måtte betale den dreptes slektninger for å avverge en blodhevn. De tretti sølvpenger Judas fikk for å forråde Jesus betegnes i Matteusevangeliet (Matt 27,6) som «blodpenger».
FA-cupen 1968/69

FA-cupen 1968/69 var den 88. sesongen av den engelske FA-cupen. Manchester City slo Leicester City 1–0 i finalen på Wembley.
Riksdagsvalget i Tyskland 1893

Valget i Tyskland 1893 var det niende føderale valg i Tyskland etter den tyske riksgrunnleggelse.
Paulinus av York

Paulinus av York (død 10. oktober 644) var en romersk misjonær og den første erkebiskopen i York.

Misjonær

Et antall gregorianske misjonærer ble i 601 sendt av pave Gregor I den store for å kristne angelsakserne fra deres stedegne angelsaksiske hedendom. Paulinus var en munk i cwed St. Andreas-klosteret i Roma som ble sendt av paven til De britiske øyer med dette oppdraget. Han kom til England i 604 med den andre misjonsgruppen som ble sendt av sted, sammen med blant annet Mellitus.
Lite er kjent om Paulinus' aktiviteter i følgende to tiårene.

Biskop

Etter å ha tilbrakt en del tid i Kent, ble han vigslet til biskop, kanskje i 625. Han fulgte Æthelburh av Kent, søster av Kents konge Eadbald, på hennes reise til Northumbria for hennes bryllup med kong Edwin av Northumbria, og han greide å konvertere Edwin til kristendommen. Paulinus konverterte også mange av Edwins undersåtter og fikk bygd en del kirker.
Kong Edwins omvendelse askildres av Beda Venerabilis i Historia Ecclesiastica og fremsettes som et mønstereksempel og forbilde for de vellykkede kongekonversjoner: Ikke bar kongen går over til kristendommen, men også hans følge - han må ha samstemt dette med sitt foff for å unngå politisk skade.
En av de kvinnene biskop Paulinus døpte var en framtidig helgen, Hilda av Whitby.
Biskop Paulinus' bestrebelser fikk et tilbakeslag i 633, da kong Edwin falt i slaget ved Hatfield Chase mot Penda av Mercia; det kom da en hedensk reaksjon, og Paulinus, dronning Æthelburg og barna måtte flykte fra Northumbria. Han etterlot et medlem av sitt presteskap, den italienske James diakonen. Paulinus kom tilbake til Kent hvor han ble biskop av Rochester.
Diakonrn som forble i Northumbria forsøkte så å opprettholde den katolske rtradisjon i landet. Imidlertid var det fra Iona, det vil si fra den irsk-skotske kirke, at  kristentroens nye seierstog kom. Denne hadde liturgiske skikker som var svært forskjellige fra de romerske, og dette medførte vesentlige gnisninger.
Biskop Paulinus ble etter sin død opphøyd til helgen.
Oppsal skoles barne- og ungdomskor

Oppsal skoles barne- og ungdomskor er et 50 år gammelt kor med 60 unge korister. Juniorkoret er for elever fra 2.-4. klasse og hovedkoret er for elever fra og med 5. klasse.
Koret ble startet i 1957 og vant mye heder og ære på 1970-tallet. Koret er åpent for alle elever ved Oppsal skole (fra 2. klasse), uten opptaksprøver. Koret er medlem av OBU (Oslo Barne- og Ungdomskorforbund).
Koret endret navn fra Oppsal skoles barne- og ungdomskor til Oppsal skoles kor i 2017.
Sagfjorden (Salangen)

Sagfjorden er en fjordarm av Salangen i Salangen kommune i Troms. Fjorden har innløp mellom Langeneset ved Salangsverket i nord og Revholmen i sør og strekker seg 7 kilometer sørøstover til Sjøvegan i botn av fjorden. I innløpet til fjorden ligger øyene Lamøya, Finnøya og Storøya.
Øst for Storøya ligger bygdene Indregård og Skårvik. Bygda Dalen ligger vest i fjorden, og inn mot bunnen av fjorden finner man bygdene Sommerset, Otterå og Laberg.
Fylkesvei 84 går langs nordøstsida av fjorden, mens Fv152 går på sørvestsida.
Grunnkretser i Audnedal kommune

Grunnkretser i Audnedal kommune er delområder og grunnkretser som seksjonerer Audnedal kommune, Vest-Agder, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Warehouse 13

Handling

TV-serien følger agentene Myka Bering (Joanne Kelly) og Pete Lattimer (Eddie McClintock) fra U.S. Secret Service som arbeider for den amerikanske regjeringens hemmelige Warehouse 13, der magiske overnaturlige objekter lagres. Lageret er lokalisert i Sør-Dakota, og fra starten av ser de to agentene på oppdraget som en form for straff. Etter som de jobber med å skaffe til veie magiske objekter, begynner de å innse at det de jobber med er veldig viktig. I sesong 1, episode 5, møter de Claudia Donovan (Allison Scagliotti), som leter etter sin savnede bror. Fra sesong to blir hun en del av teamet som det teknologiske alibiet til lageret. I sesong 3, episode 1, blir også Steve Jinks (Aaron Ashmore), en agent fra Bureau of Alcohol, Tobacco, Firearms and Explosives, med på laget.

Produksjon

TV-kanalen, den gangen under navnet SciFi, bestilte opprinnelig en totimers pilotepisode skrevet av Farscape-skaperen Rockne S. O'Bannon, produsenten fra Battlestar Galactica Jane Espenson og D. Brent Mote. Jace Alexander endte opp med å regissere en revidert versjon skrevet av Espenson, Mote og produsent av Blade: The Series, David Simkins SciFi bestilte ni episoder den 19. september 2008. Serien hadde premiere i USA den 7. juli 2009.
Alaska-kjøpet

Alaska-kjøpet (engelsk: Alaska Purchase) er navnet på en transaksjon mellom USA og [[
Det Russiske Keiserdømmet]]. Der USA kjøpte Alaska (daværende Russisk Amerika) fra Russland i 1867. Det var den russiske diplomaten Eduard de Stoeckl og den amerikanske utenriksministeren William H. Seward som forhandlet frem avtalen.
Russland hadde økonomiske problemer og fryktet en krig med Storbritannia. De var redde for at de kunne miste Alaska uten å få noe igjen for det. Derfor besluttet Aleksander II av Russland at Alaska skulle selges. Han instruerte dermed at baron Eduard de Stoeckl skulle starte forhandlingene med amerikanerne. Forhandlingene startet i begynnelsen av mars 1867.
Forhandlingen resulterte i at traktaten ble underskrevet klokken 4 om morgenen den 30. mars, med en kjøpesum satt til 7,2 millioner amerikanske dollar ($4,74 per kvadratkilometer) (tilsvarende $116 millioner i 2012). Arealet av det kjøpte området var på 1 518 800 km² og bidro sterkt til den territoriale ekspansjonen til USA. Reaksjonene i USA etter kjøpet var blandet, opinionen kalte det "Seward's Folly" fordi de mente at han hadde kommet dårlig ut av forhandlingene. Opinionen mente også at kjøpet var å "kaste bort" penger på å kjøpe et fjernt sted.

Ratifikasjon

Senatet i USA godkjente traktaten den 9. april 1867, med stemmene 37-2. Pengene til å kjøpe Alaska ble forsinket i over ett år på grunn av motstand fra representantenes hus. Representantenes hus godkjente midler til kjøpet i juli 1868 med 113 stemmer for og 48 stemmer mot.
Den formelle overføringen av Alaska skjedde den 18. oktober 1867. På grunn av at russerne brukte den julianske kalenderen, var den formelle overføringen for russerne den 7. oktober 1867.

Alaska day

Alaska Day er en høytids- og fridag i Alaska som feirer den formelle overføringen av Alaska fra Russland til USA. Dagen feires 18. oktober, på årsdagen for overtakelsen. Alaska Day blir holdt i Sitka. Der barn og studenter får tidlig fri fra skolen og mange butikker holdes stengt. Parader og rekonstruksjoner av flaggheisingen som fant sted etter kjøpet preger dagen. Alaska Day er også en fridag for alle statlige ansatte i Alaska.
Operahuset i Sydney

Beskrivelse

Operahuset i Sydney har omtrent 1000 rom, inkludert fem teatersaler, fem øvelsesstudioer, to hovedhaller, fire restauranter, seks barer og tallrike souvenirbutikker.
Taket er konstruert av 1 056 000 hvit-glaserte granittfliser, importert fra Sverige. Til tross for deres selvrensende natur trenger de stadig periodisk vedlikehold. Bygningens interiør er komponert av lyserød granitt importert fra Tarana, New South Wales, og tre og kryssfinér kommer fra nordlige New South Wales. Og den var oppgradert i 2004 av Peter Michel Smelzer.

Kulturkanonen

Operahuset i Sydney inngår i Danmarks kulturkanon under kategorien arkitektur. I sin begrunnelse sier blant annet Kanonutvalget:
«Bygningen fremstår som en let svævende, bevæget formation af gigantiske hvide skaller, der, i forskellige størrelser, løfter sig op over en terrasseformet bastion, knejsende mod havet, himlen og horisonten... Bygningen er Jørn Utzons hovedværk og er med sin enkle og levende form, sin klare geometri og sine gennemtænkte detaljer dansk arkitekturs væsentligste bidrag til verdensarkitekturen.»
Aegus (s.str.) platyodon

Utseende

En middelsstor til stor (20-49 millimeter), avlang, noe flat, blankt svart hjortebille. Arten er en av de største i slekten Aegus. Hannen har stort, bredt hode og store, lange, sigdformede kjever som oftest har en stor og bred tann med tvert avkuttet eller trekantet spiss nær roten. Som vanlig hos hjortebiller viser hanner av denne arten allometri, slik at store hanner har forholdsvis betydelig større hode og kjever. Hannens hode er matt, fint og spredt punktert. Pannen er bredt, U-formet innskåret foran, med et spisst fremspring på hver side av innskjæringen. Hodet er ikke utvidet bak fasettøynene. Pronotum er avrundet rektangulært, mye bredere enn langt, i midten nokså blankt og glatt, med en smal, tett punktert sone langs ytterkantene. Dekkvingene er jevnbrede med fine, skarpe punktstriper, kraftig punkterte ved roten og langs ytterkanten. Beina er mørkbrune. Hunnen er mindre enn hannen uten forstørret hode og kjever, kroppen er tett og kraftig punktert og nokså matt.

Levevis

Som de fleste andre hjortebiller lever larvene i morken, død ved.

Utbredelse

Arten er utbredt fra Sumatra og Borneo i vest til Queensland i øst.
Rolffa

Historie

I 2006 var frontmann Rolf Morten Anti Amundsen russ på Samisk VGS i Karasjok. En sen kveld på våren kom han plutselig på en melodi han følte han måtte lage en sang av, og i løpet av et få timer hadde han komponert, skrevet og innspilt låta Partyjoik. Dette markerte starten av Rolffa, og sammen med Nils Mikael Hætta Hansen ble det regelrett spydd ut låter fra studioet Amundsen hadde i garasjen.
Ved hjelp fra venner fikk Rolffa startet hjemmesiden www.rolffa.com og samtlige låter som ble produsert ble lagt ut for gratis nedlastning kort tid etter ferdiggjøring. Dette medførte til en eksplosjon av nedlastninger, og ved hjelp av jungeltelegrafen spredte musikken til Rolffa seg rundt i hele Nord-Norge.
I 2008 ga bandet ut sitt debutalbum Partyjoik og avsluttet samtidig perioden hvor mennesker kunne laste ned musikken deres gratis. Samme sommer dro Rolffa ut på turné med 5 innleide musikere som inkluderte blåserrekke og to gitarister og som totalt utgjorde 11 personer på scenen. I tillegg gjennomførte de to konserter med Duolva Duottar på Skiippagurrafestivalen og Midnattsrocken.
I oktober 2010 deltok de på NRK Urørts konkurranse som gikk ut på å lage den beste coverversjonen av Kaizers Orchestras ikke-utgitte låt Hjerteknuser. Det eneste deltakerne fikk som grunnlag var et noteark.
Rolffas versjon pekte seg tidlig ut med et samisk vers samt en avslutning med joik. De toppet også statistikkene på Urørt-sidene. Rolffa endte til slutt på en 2.-plass med Moi på 1.-plass og Asiago på 3.-plass. Kort tid etter fikk Rolffa tillatelse fra Kaizers Orchestra til å gi ut låta på eget label.
Våren 2011 begynte Rolffa å spille inn materiale til ny EP. Rett etter at en samiskspråklig demo var blitt laget fikk bandet henvendelse fra Samisk Musikkfestival om å delta på Sámi Grand Prix. På påskeaften gikk Rolffa til topps i konkurransen og vant dermed 15.000 kr samt deltagelse i Liet Internasjonale Musikkonkurranse for minoritetsspråklige.
September 2013 mottok de dobbel gulltrofé for mer enn 1,5 millioner streams av singlene «Toppløs» og cover-versjonen «Hjerteknuser».
Palimnodes

Utseende

En middelsstor, kraftig trebukk med antenner som er mye lengre enn kroppen. Arten er brokete farget i hvitt, oker og svart.

Utbredelse

Arten er kjent fra det nordlige India, Bhutan, Nepal, Tibet og Yunnan.
Anamatochoranus

Utseende

En liten (8 millimeter), avlang, lys brunlig oldenborre. "Snuten" (clypeus) er avrundet trapesformet. Antennene er 10-leddete med en sju-leddet vifte. Pronotum har rundede sider, et mørkt midtfelt og en mørk flekk på hver side. Dekkvingene er parallellsidige.

Utbredelse

Slekten er utbredt på Madagaskar.
Kjernen

Kjernen er en uavhengig supportergruppering knyttet til Rosenborg Ballklub.
Kjernen ble stiftet i 1996, som en arvtager etter den tidligere RBK-supporterklubben Fragleberget. Kjernen var i utgangspunktet en offisiell supporterklubb, men i 2002 tok den status som uavhengig etter ekstraordinært årsmøte. Grupperingen har (per august 2016) 2415 medlemmer. Kjernen har et styre bestående av fem medlemmer, disse består av leder, nestleder, kasserer, sekretær og ett styremedlem. Leder er også klubbens talsperson. I tillegg til styret har Kjernen en kontrollkomite med ansvar for å bistå med rådgiving og for å holde kontroll med at styret utfører de oppsatte oppgaver. Kontrollkomiteen består av 3 personer.
Kjernens hovedformål er å støtte Rosenborg Ballklub (RBK) visuelt og verbalt under kamp, samt å være en konstruktiv og kritisk diskusjons- og samarbeidspartner for RBK utenom kamp. Kjernen organiserer også turer til klubbens bortekamper for sine medlemmer.

Webred

Webred, som konsekvent skrives [webred], er et pseudonym for forfatterne på Kjernens hjemmeside, Stein Gorset og Jørgen Stuveold. Høsten 2005 ga de ut boken Trist som faen : sesongen 2005 slik vi så den, som var en samling utvalgte artikler fra samme sesong. Den ble utsolgt på forhåndsbestillingene alene. [webred] ble med denne boka nominert til Årets Bok på Adresseavisas UTAwards i januar 2006.
Artiklene er preget av daglige betraktninger og et skråblikk på alt som skjer i og rundt Rosenborg, og kjennetegnes av en knapp og vittig stil som har gjort tekstene populære også utenfor supportermiljøet til Rosenborg. [webred] startet med sine artikler allerede i 2000, men har hatt flere pauser siden den gang. I løpet av 2005 er [webred] fått en viss kultstatus; spesielt i Trøndelag, men også blant fotballsupportere andre steder i Norge. Den 25. desember 2006 valgte [Webred] å pensjonere seg for godt som skribenter for Kjernens hjemmeside.
12.03.2009 gjorde [webred] comeback som skribenter. Denne gang for Adresseavisen i forbindelse med dennes dekning av norsk fotball.
Xiangfen

Xiangfen (kinesisk: 襄汾县; pinyin: Xiāngfén Xiàn) er et fylke i provinsen Shanxi i Folkerepublikken Kina. Det er del av byprefekturet Linfen.
Befolkningen var på 479 357 innbyggere i 1999.

Kulturminner

Dingcun-funnstedet med det paleolittiske Dingcunmennesket (丁村人), borgerhusene i Dingcun (Dingcun mingzhai, 丁村民宅) fra Ming-dynastiets og Qing-dynastiets tid, Taosi-funnstedet (Taosi yizhi, 陶寺遗址) med funn fra Longshankulturen, de tradisjonelle bygningene i Fencheng (Fencheng gu jianzhuqun, 汾城古建筑群) og Pujingtempelet (Pujing si, 普净寺) står alle på Folkerepublikken Kinas liste over vernet kulturarv.

Samferdsel

Kinas riksvei 108 løper gjennom området. Riksveien begynner i Beijing og fører via Taiyuan, Xi'an og Chengdu sør til Kunming i den sørvestlige provinsen Yunnan.